## Zakon o regulaciji energetskih djelatnosti

### NN 68/2001 (27.7.2001.), Zakon o regulaciji energetskih djelatnosti

# HRVATSKI SABOR

if !supportEmptyParas endif

1122

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O REGULACIJI ENERGETSKIH DJELATNOSTI

Proglašavam Zakon o re­gulaciji energetskih djelatnosti, koji je donio
Hrvatski sabor na sjednici 19. srp­nja 2001.

Broj: 01-081-01-2394/2
Zagreb, 24. srp­nja 2001.

Predsjednik
Republike Hrvatske **Stjepan Mesić,** v. r.

## ZAKON

### O REGULACIJI ENERGETSKIH DJELATNOSTI

Članak 1.

(1) Radi obavljanja poslova izdavanja dozvola za obavljanje energetskih
djelatnosti, poslova osiguravanja preglednog i nepristranog djelovanja tržišta
energije, poslova osiguravanja preglednog i nepristranog obavljanja energetskih
djelatnosti koje se obavljaju kao javne usluge, obavljanja poslova u vezi s
reguliranjem cijena energije koje se obračunavaju na podlozi tarifnih sustava,
te obavljanja i drugih poslova koji su mu stavljeni u djelokrug Zakonom o
energiji i zakonima kojima se uređuje obavljanje energetskih djelatnosti na
tržištu ili kao javnih usluga, ovim se Zakonom osniva Vijeće za regulaciju
energetskih djelatnosti (u dalj­njem tekstu: Vijeće za regulaciju) neovisna
pravna osoba sa sjedi­štem u Zagrebu.

(2) Pravna osoba iz stavka 1. ovoga članka upisuje se u Sudski registar.

(3) Na pitanja koja nisu uređena ovim Zakonom primjenjuju se odredbe
Zakona o ustanovama.

Članak 2.

 U ovom se Zakonu koriste izrazi
koji imaju značenja propisana Zakonom o energiji i zakonima kojima se uređuje
obavljanje energetskih djelatnosti na tržištu.

Članak 3.

(1) Vijeće za regulaciju ima pet članova, od kojih jedan obnaša dužnost
predsjednika Vijeća za regulaciju, a jedan dužnost zamjenika predsjednika
Vijeća za regulaciju. Predsjednika, zam­jeni­ka predsjednika i ostale članove
Vijeća za regulaciju imenuje Hrvatski sabor na prijedlog Vlade Republike
Hrvatske na vrijeme od pet godina, s time da mogu biti imenovani za još jedno
petogodišnje razdoblje. Predsjednik Vijeća za regulaciju svoju duž­nost obavlja
profesionalno, dok ostali članovi Vijeća za regulaciju za svoj rad imaju pravo
na mjesečnu naknadu koju određuje Vlada Republike Hrvatske. Statutom Vijeća za
regulaciju može se odrediti da i neki drugi ili svi članovi Vijeća za
regulaciju svoju dužnost obavljaju profesionalno.

(2) Predsjednik Vijeća za regulaciju predstavlja i zastupa Vijeće za
regulaciju u skladu s ovlastima propisanim Statutom Vijeća za regulaciju.

(3) Predsjednik, zamjenik predsjednika i ostali članovi Vijeća za
regulaciju moraju biti državljani Republike Hrvatske s prebi­va­lištem u
Republici Hrvatskoj, te moraju imati visoko stručno obrazovanje i radno
iskustvo iz područja tehničkih, pravnih ili ekonomskih znanosti, kao i dobro
znanje engleskog jezika. Predsjednik, zamjenik predsjednika i ostali članovi
Vijeća za regulaciju ne mogu biti državni dužnosnici, osobe koje obnašaju
dužnost u tijelima političke stranke, niti osobe koje su u radnom odnosu ili
obavljaju druge poslove u pravnim osobama na koje se primjenjuju odredbe ovoga
Zakona, niti mogu biti vlasnici ili suvlasnici ili članovi njihovih uprava i
nadležnih odbora, ili obavljati druge poslove zbog kojih bi moglo doći do
sukoba interesa.

(4) Hrvatski sabor može
razriještiti predsjednika, zamjenika predsjednika i ostale članove Vijeća za
regulaciju prije isteka vremena na koje su imenovani samo u sljedećim
slučajevima:

1. ako učine težu povredu
dužnosti određenu Statutom Vijeća za regulaciju,

2. ako su pravomoćnom
presudom osuđeni za kazneno djelo,

3. ako nisu u mogućnosti
uredno obavljati svoju dužnost dulje od šest mjeseci,

4. ako nastupi okolnost iz
stavka 3. ovoga članka.

Članak 4.

(1) Vijeće za regulaciju o
pitanjima iz svog djelokruga odlučuje na sjednicama, većinom glasova svih
svojih članova.

(2) Akti Vijeća za
regulaciju, za koje je tako određeno zakonom, objavljuju se u »Narodnim
novinama«, a pojedinačni akti koje Vijeće za regulaciju donosi u vršenju javnih
ovlasti i drugi akti za koje tako odluči Vijeće za regulaciju objavljuju se u
glasilu Vijeća za regulaciju. Predsjednik Vijeća za regulaciju glavni je
urednik glasila Vijeća za regulaciju.

Članak 5.

(1) Pojedinačni akti koje Vijeće za regulaciju donosi u vršenju javnih
ovlasti koje su mu podijeljene Zakonom o energiji i zakonima kojima se uređuje
obavljanje energetskih djelatnosti, konačni su, ako za neki od tih akata ovim
Zakonima nije drugačije propisano.

(2) Protiv akata Vijeća za regulaciju nezadovoljna strana može pokrenuti
upravni spor.

Članak 6.

(1) Vijeće za regulaciju je ovlašteno od energetskih subjekata tražiti
podatke, izvješća i druge dokumente nužne za obavljanje njegovih poslova.

(2) Energetski subjekti obvezni su na zahtjev Vijeća za regulaciju
dostaviti mu podatke, izvješća i druge dokumente potrebne za obavljanje poslova
Vijeća za regulaciju.

Članak 7.

Vijeće za regulaciju najmanje jedanput godišnje izvješćuje Hrvatski
sabor i Vladu Republike Hrvatske o svom radu i zapažanjima koja su od značaja
za razvoj energetskog tržišta i javnih usluga.

Članak 8.

(1) Vijeće za regulaciju ima službu za obavljanje
administrativno-tehničkih poslova za potrebe Vijeća za regulaciju. Predsjednik
Vijeća za regulaciju u odnosu na zaposlenike Vijeća za regulaciju ima prava i
obveze određene Statutom Vijeća za regulaciju.

(2) Vlada Republike Hrvatske odredit će neprofitnu pravnu osobu koja će
za Vijeće za regulaciju pripremati prijedloge akata koje donosi Vijeće za
regulaciju i obavljati druge stručne poslove za Vijeće za regulaciju.

 Članak 9.

(1) Rad Vijeća za regulaciju financira se sredstvima naknade u cijeni
energije. Visinu naknade propisuje Vlada Republike Hrvatske.

(2) Sredstvima naknade iz stavka 1. ovoga članka financiraju se troškovi
rada Vijeća za regulaciju, troškovi rada neprofitne pravne osobe koja za Vijeće
za regulaciju obavlja stručne poslove, i troškovi istraživanja tržišta energije
i javnih usluga u energetskim djelatnostima.

(3) Vijeće za regulaciju uz prethodnu suglasnost Vlade Republike
Hrvatske donosi Statut Vijeća za regulaciju, godišnji financijski plan
sredstava za rad Vijeća za regulaciju i zaključni račun tih sredstava.

(4) Godišnji financijski plan sredstava za rad Vijeća za regulaciju za
godinu koja slijedi, Vijeće za regulaciju objavljuje najkasnije do 30.
studenoga tekuće godine.

Članak 10.

(1) Novčanom kaznom u iznosu od 10.000,00 do 50.000,00 kuna kaznit će se
za prekršaj energetski subjekt koji ne postupi po zahtjevu Vijeća za regulaciju
(članak 6. stavak 2.).

(2) Novčanom kaznom u iznosu od 2.000,00 do 10.000,00 kuna kaznit će se
za prekršaj iz stavka 1. ovoga članka odgovorna osoba energetskog subjekta.

Članak 11.

 Sredstva za početak rada Vijeća
za regulaciju osigurat će se u državnom proračunu Republike Hrvatske u okviru
sredstava za rad Ministarstva gospodarstva.

Članak 12.

Ovaj Zakon stupa na snagu osmoga dana od dana objave u »Narodnim
novinama«.

Klasa:
310-02/01-01/03

Zagreb, 19. srpnja
2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

if !supportEmptyParas endif

Zakon, NN 68/2001-1122